钦定古今图书集成/明伦汇编/宫闱典/第118卷 > 孙忠
## 钦定古今图书集成/明伦汇编/宫闱典/第118卷 > 孙忠

按《明外史外戚传》：“忠字主敬，邹平人。初名愚，宣宗改
曰忠儿时遇危疾，父梦神告曰：‘帝命我疗儿’。及觉视
之，口有药香。既长，入国学，除介休主簿，调永城督夫。
营天寿山陵有劳，迁鸿胪寺序班，选其女入皇太孙
宫。宣宗即位，册为贵妃，授忠中军都督佥事。宣德三
年，皇后胡氏废贵妃为皇后，封忠为会昌伯。尝谒告”
归里，御制诗赐之，命中官辅行。比还，帝后车驾临幸
慰劳。妻董夫人数召入宫，赐赉弗绝。正统中，皇后为
皇太后，忠生日，太后使使赐其家。时王振专权，方枷
祭酒李时勉于国学，忠附奏：“臣荷恩厚，愿赦李祭酒，
使为臣客。坐无祭酒，臣不欢。”太后立言帝，时勉乃获
释。忠家奴贷子钱于滨州民，规利数倍，有司望风奉
行，民不堪，诉诸朝。言官交章劾，命执家奴戍边，忠不
问。景泰三年卒，忠年八十五。赠会昌侯，谥“康靖。”英宗
复辟，加赠太傅、安国公，改谥“恭宪。”成化十五年再赠
太师、左柱国。子五人：继宗、显宗、绍宗、续宗、纯宗。纯宗，
官锦衣卫指挥佥事，早卒。